
    Republika Hrvatska 					
    Općinski sud u Sisku		     Poslovni broj: P Ob-125/2026-19
    Stalna služba u Petrinji
Petrinja, Trg dr. Franje Tuđmana 12
                                                             
R E P U B L I K A    H R V A T S K A
					P R E S U D A
Općinski sud u Sisku, OIB: 74610670107, Stalna služba u Petrinji po sutkinji toga suda Nataši Ljuba-Čobanov u parničnom predmetu tužiteljice A. S., OIB: …., s prebivalištem u M., P., .., a boravištem na adresi Lj. P. 15, M., P., zastupana po punomoćnicima M. J. i V. J., odvjetnicima iz S. protiv tuženika D. S., OIB: …, s prebivalištem u M., P., A.150, radi razvoda braka s mlt. V. S., OIB: …, koju zastupa posebna skrbnica T. B. U., OIB:… iz Centra za posebno skrbništvo Z., nakon zaključene glavne nejavne rasprave održane dana 18. rujna 2026. u prisutnosti tužiteljice osobno, punomoćnika tužiteljice i tuženika osobno, a u odsutnosti posebne skrbnice mlt. djeteta, dana 21. rujna 2026. 
p r e s u d i o     j e
I. Razvodi se brak zaključen između A. S., OIB: …, s prebivalištem u M., P., …, a boravištem na adresi Lj. P. 15, M., P. i D. S., OIB: …, s prebivalištem u M., P., A. S. 150 uveden u matične knjige vjenčanih Matičnog ureda S., matičnog područja S., za godinu 2022. pod rednim brojem 225.
II. Dijete stranaka, mlt. V. S., rođena ….. godine, OIB: …., stanovati će s majkom A. S., OIB: …, na adresi ...
III. A. S., OIB: … i D. S., OIB: …. roditelji  mlt. V. S., OIB: … ostvarivat će roditeljsku skrb zajednički i sporazumno.
IV. Određuju se osobni odnosi u vidu susreta i druženja između mlt. V.S., OIB: …, i oca D. S., OIB: ….., u opsegu i u dinamici sukladno dogovoru roditelja, a ako dogovor  izostane kako slijedi:
- tri puta tjedno ( ponedjeljak, srijeda i petak ) po tri sata ( od 16,00 sati do 19,00 sati), te svaki dugi vikend od petka od 18,00 sati do nedjelje u 18,00 sati. 
- svaki drugi državni praznik i vjerski blagdan naizmjenično,  
- islamske vjerske praznike mlt.  V. S., OIB: … provoditi će s majkom A.S., OIB: …, a pravoslavne vjerske praznike  provoditi će s ocem D. S., OIB: ….
- polovicu svih školskih praznika
- rođendane će mlt. V. S., OIB: … provoditi kod jednog od roditelja, sukladno njihovom dogovoru, a ako dogovor izostane svake druge godine kod svakog roditelja, naizmjenično
a sve to na način da otac D. S., OIB: …. dolazi preuzeti mlt. dijete V. S., OIB: …. na mjesto dogovora roditelja, a ako dogovor izostane  na adresi prebivališta ili boravišta majke A. S., OIB:…, a po završetku ostvarivanja osobnih odnosa istu vrati na adresu sa koje je dijete preuzeo.
V. Nalaže se  ocu D. S., OIB: …, da na ime uzdržavanja mlt. V. S., OIB: …  plaća iznos od 180,00 EUR mjesečno počevši od 18. rujna 2026. pa nadalje  dok za to budu postojali zakonski uvjeti i to do zadnjeg dana u mjesecu za tekući mjesec, a u slučaju zakašnjenja i pripadajuću zakonsku zateznu kamatu tekuću od dana dospijeća svakog pojedinog iznosa pa do isplate po stopi koja se određuje, za svako polugodište, uvećanjem kamatne stope koju je Europska središnja banka primijenila na svoje posljednje glavne operacije refinanciranja ili granične kamatne stopa proizašle iz natječajnih postupaka za varijabilnu stopu za posljednje glavne operacije refinanciranja Europske središnje banke, za tri postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, uplatama na ruke ili bankovni račun majke A. S., OIB: ….
VI. Svaka stranka snosi svoj trošak.

                                                Obrazloženje
1. Predmet ovog postupka naznačen je podnesenom tužbom od 25. svibnja 2026. tužiteljice A. S. ( nastavno: tužiteljica) radi razvoda braka s tuženikom D.S. ( nastavno: tuženik) u kojem je rođena  mlt. V. S., rođena …. godine ( nastavno: mlt. dijete).   Tužiteljica u tužbi navodi da su se ostvarili uvjeti za razvod braka a kako nije između stranaka došlo do dogovora i zaključenja Plana o zajedničkoj roditeljskoj skrbi za mlt. dijete predlaže se da sud donese presudu o razvodu braka i odluči o sadržajima roditeljske skrbi za zajedničko mlt. dijete i odredi uzdržavanje.
2. U odgovoru na tužbu tuženik se nije protivio razvodu braka, a u pogledu zajedničkog mlt. djeteta protivi se svem predloženom, te predlože suprotno.
3. U ovom postupku mlt. dijete je zastupala posebna skrbnica imenovana rješenjem suda. U svom pismenom očitovanju navodi da ukoliko bi stranke na ročištu postigle sporazum o spornim sadržajima roditeljske skrbi, da bi načelno sa istim bila suglasna, a sve iz razloga što su roditelji u konačnici oni koji bi trebali potrebe djeteta staviti ispred svojih i isti bi trebali znati ono što je najbolje za njihovu djecu. Napominje da je mlt. dijete niže kronološke dobi, te da zato nije moguće utvrditi njezino mišljenje za potrebe ovog postupka na način da shvati značenje sudskog postupka i razumije ishod izraženog mišljenja. Konačno, ukazuje da je za djecu najvažnije da ne odrastaju opterećena narušenim odnosima roditelja, te kao važno ističe da se na separacijski život roditelja djeca mogu dobro prilagoditi ukoliko dobiju poruku da su oba roditelja dalje uz njih, vole ih i brinu o njima.
4. S obzirom na različite prijedloge stranaka u pogledu odluke suda koja se tiče zajedničkog mlt. djeteta sud je od nadležnog Područnog ureda Hrvatskog zavoda za socijalni rad zatražio mišljenje i prijedlog o roditeljskoj skrbi, te pitanju s kojim roditeljem bi mlt. dijete trebalo stanovati kao i u pogledu dinamike i načina održavanja osobnih odnosa onog roditelja s kojim mlt. dijete neće stanovati. Iz istog je vidljivo je da je stručni tim dao mišljenje da je uzimajući u obrzir nisku kronološku dob mlt. djeteta te uzimajući u obzir da je djetetu potrebna sigurna baza kod jednog roditelja te što više vremena s drugim roditeljem, u interesu mlt. djeteta da i nadalje stanuje s majkom, a s ocem ostvaruje osobne odnose u vidu susreta i druženja tri puta tjedno u trajanju 3 sata, svaki drugi vikend od petka u 18 h do nedjelje u 18 h , svaki drugi državni praznik i vjerski blagdan, te polovicu svih školskih praznika. Smatraju da je u interesu mlt. djeteta da roditelji roditeljsku skrb trebaju  izvršavati zajednički i sporazumno. U pogledu uzdržavanja predlažu odrediti ocu je uzdržavanje u  iznosu koji je skladu sa njegovim prihodima , uzimajući u obzir dob djeteta i njezine cjelokupne potrebe.
5. Po zaprimanju mišljenja i prijedloga nadležnog Područnog ureda Hrvatskog zavoda za socijalni rad, u nastavku postupka tužiteljica i tuženik su postigli sporazum o svim spornim pitanjima, te predložili sudu donošenje presude kako je pobliže navedeno i opisano u izreci ove presude.
6. Sud je donio odluku o razvodu braka temeljem članka 51. točka 1. u svezi s člankom 369. stavak 3. Obiteljskog zakona (Narodne novine 103/15, 98/19,47/20,49/23, 156/23 nastavno: Obz).
  7. Nadalje, vezano uz roditeljsku skrb i uzdržavanje zajedničkog mlt. djeteta, a nakon postignutog sporazuma stranaka donesena je odluka kao u izreci ove presude.  Sud je zaključio da je takav sporazum u skladu s interesom mlt. djeteta budući da je u skladu s mišljenjem i prijedlogom Zavoda za socijalnu skrb Područnog ureda Petrinja.      
8. Kako je sud prihvatio sporazum roditelja, kako u pogledu svih sadržaja roditeljske skrbi tako i u pogledu visine uzdržavanje, ovo odluku suda nepotrebno je dalje obrazlagati , jer su se ostvarili uvjeti propisani člankom 420., 421. i 425. Obz-a.
9. Slijedom navedenog odlučeno je kao u izreci.

U Petrinji, 21. rujna 2026.
                               Sutkinja
						                Nataša Ljuba-Čobanov, v.r.
Uputa o pravnom lijeku: 
Protiv ove presude nezadovoljna stranka ima pravo uložiti žalbu u roku od 15 dana od primitka presude. Žalba se podnosi u 3 primjerka putem ovog suda,  a o žalbi odlučuje nadležni Županijski sud.

DNA:
     1.Tužiteljici po pun.
2. Tuženiku 
3.  Posebnoj skrbnici
4. MU i HZSR PU P.-po pravomoćnosti

